Tá 430 oibrí i mBord na Móna lena bpoist a chailleadh faoi scéim iomarcaíochta. Beidh 150 acu ligthe chun siúil faoin gCáisc seo chugainn.

D'fhógair Bord na Móna go bhfuiltear ag cur deiridh láithreach le baint móna ar 17 den 62 portach atá ag an gcomhlacht.

Sheol an comhlacht plean athstrúchtúraithe inniu ina gcuirtear béim ar fhuinnimh inathnuaite.

Dúirt an príomhfheidhmeannach Tom Donnellan gurbh éigean dóibh an cinneadh a dhéanamh i bhfianaise athrú na haeráide agus go mbeidh siad ag díriú ar fhuinnimh inathnuaite amach anseo.

Tá imní léirithe ag an gceardchumann SIPTU go gcaillfear tuilleadh postanna in earnáil na móna.